**MED EKO SERVIS d.o.o.**

**PLAN POSLOVANJA**

**ZA 2018. GODINU**

**Pomer, prosinac 2017.**

**SADRŽAJ**

**1. Uvodna razmatranja ……….………………………..………………. 3**

**2. Temeljni podaci Društva ……………...…………………………………. 5**

**3. Misija, vizija i ciljevi Društva ………………………………………………. 6**

**4. Plan prihoda po poslovnim jedinicama…………………………………...…7**

**5. Plan rashoda po poslovnim jedinicama……………………………………..10**

**6. Terminski financijski plan……………………………………………………13**

**7. Politika zapošljavanja u 2018. godini…………………………………………14**

**8. Plan investicija u 2018. godini…………………………………………….…..17**

**9. Zaključak…………………………………………………………………...….19**

**1. UVODNA RAZMATRANJA**

**Osvrt na poslovanje u 2017. godini**

U 2017. godini u sakupljanje otpada po sistemu „od vrata do vrata“ uključeno je naselje Premantura, čime je otprilike polovina ukupnog broja stalnih i privremenih stanovnika Općine Medulin uključena u sustav. Intenzivno se radilo na rješavanju problema koje uvođenje takvog sustava odvoza otpada povlači: ažuriranju baza korisnika usluga, izgradnji eko boksova u koje su smještene posude za otpad za višestambene objekte i sl. Planira se naselje Medulin uključiti u sustav početkom 2018. godine, za što su već započete pripreme i nabavljene posude.

Plan za 2018. godinu izrađuje se na temelju podataka o poslovanju za razdoblje 01.01.-31.10.2017., pa se očekuje da će u velikoj mjeri realno prikazati poslovanje u narednoj godini.

**Kakvu poslovnu situaciju očekujemo u 2018. godini?**

Ključna aktivnost na koju će biti usmjereni svi potencijali tvrtke je obuhvaćanje cijele Općine Medulin sakupljanjem otpada po sistemu „od vrata do vrata“, čija se puna implementacija očekuje u proljeće 2018. godine, kada će se ovaj sistem sakupljanja otpada uvesti u naselje Medulin, koje kao najveće i najzahtjevnije naselje ulazi u program posljednje.

Planira se i izgradnja reciklažnog dvorišta na zoni Kamik, gdje će se ostvariti uvjeti za odlaganje raznih vrsta otpada koje će građani moći sami dovoziti.

Doneseni su podzakonski akti temeljem kojih će se regulirati način izračuna cijene usluge, te sam način vršenja usluge, a donošenje potrebnih odluka i cjenika usluga planira se za veljaču 2018. godine..

Prelazak na novi način sakupljanja otpada iziskuje dodatne troškove u radnicima i opremi, a osobito je važan utjecaj ŽCGO Kaštijun koji u redovan rad ulazi 01.01.2018., i čija će cijena usluge bitno utjecati na troškove svih sakupljača otpada.

Obzirom na brojne nepoznanice oko djelatnosti sakupljanja i odvoza otpada, koja je ključna djelatnost MED EKO SERVISA, biti će potrebno donositi izmjene i dopune ovog plana kad se promjene u djelatnosti sakupljanja i odvoza otpada počnu realizirati.

**Koje mjere planiramo poduzeti?**

Primjena ISO certifikata:

 ISO 9001:2008 – sustav upravljanja kvalitetom

 ISO 14001:2004 – sustav upravljanja okolišem

Želimo temeljiti svoje poslovanje na najvišim upravljačkim standardima.

Uvođenje FMC-a:

Društvo je obveznik Zakona o fiskalnoj odgovornosti. Temeljem toga nužno je uvesti FMC sustav kako bi se moglo udovoljiti zakonskim obvezama, i prije svega, organizirati upravljačke procese na kvalitetan i učinkovit način.

Jačanje komunikacije sa korisnicima usluga:

Prihvaćenost od strane korisnika usluga jedan je od osnovnih temelja opstanka Društva. Budući da je Društvo u procesu implementacije novog načina odvoza otpada, edukacija korisnika, suradnja i pozitivan stav prema Društvu su od presudne važnosti kako bi se promjena uspješno provela.

Održavanje financijske stabilnosti:

Ovo je stalna mjera, koja se provodi putem mnogobrojnih aktivnosti:

- pravovremenim fakturiranjem izvršenih usluga

- stalnim ažuriranjem baza korisnika

- poduzimanjem svih raspoloživih mjera naplate

- racionalizacijom i stalnom kontrolom troškova u svim segmentima poslovanja

Kontinuirana edukacija zaposlenika:

Investicija u edukaciju zaposlenih je investicija u budućnost Društva. Svaki zaposlenik mora biti upoznat sa mjerama i načinima najefikasnijeg izvršavanja povjerenih mu radnih zadataka, mjerama zaštite na radu, te motiviran da stečena znanja stalno usavršava i neprestano primjenjuje u svakodnevnom radu.

Edukacijom zaposlenih posredno se djeluje i na edukaciju okruženja, jer upravo kroz interakciju sa našim zaposlenicima korisnici usluga dolaze do relevantnih informacija iz djelokruga poslovanja Društva.

**2. TEMELJNI PODACI DRUŠTVA**

Društvo MED EKO SERVIS d.o.o. osnovano je Izjavom o osnivanju društva s ograničenom odgovornošću dana 24.04.2013. godine.

Osnivač Društva je Općina Medulin, a temeljni kapital iznosi 1.378.900,00 kn.

Članovi Nadzornog odbora:

Alen Rosanda, predsjednik

Aldo Peruško, zamjenik predsjednika

Simeone Ukotić, član

Mate Mezulić, član

Valter Terlević, član

Osobe ovlaštene za zastupanje:

- Edo Krajcar - predsjednik uprave,

 - zastupa društvo zajedno sa još jednim članom uprave

-Enco Crnobori - član uprave,

 - zastupa društvo zajedno sa predsjednikom uprave

**3. MISIJA, VIZIJA I CILJEVI DRUŠTVA**

3.1. **MISIJA**

 Misija MED EKO SERVIS-a d.o.o. je da u zakonskim okvirima, u suradnji s osnivačem i

 u djelokrugu prenesenih ovlasti za obavljanje komunalnih djelatnosti, osigura učinkovito i

 kvalitetno obavljanje komunalnih usluga za sve svoje korisnike.

Društvo će u svom djelovanju osobito poštovati principe zaštite okoliša, javni interes

zajednice u kojoj djeluje, kontinuirano raditi na edukaciji zaposlenih i šire javnosti,

vodeći stalnu brigu o zadovoljstvu svojih radnika, kao i korisnika usluga.

3.2. **VIZIJA**

 Uz poštivanje ekoloških principa i zadovoljstva svojih korisnika, naša vizija je osigurati

 dostupnost i ekonomsku prihvatljivost svih komunalnih usluga koje nudimo.

U tu svrhu ćemo kontinuirano raditi na unapređenju postupanja sa neopasnim i komunalnim otpadom i podizanju kvalitete rada na održavanju, uređenju i čišćenju javnih površina, zelenih i cvjetnih površina, kupališta, lučica, groblja, i svih ostalih javnih površina i objekata o kojima skrbimo.

Želimo doprinijeti podizanju nivoa ukupne uređenosti naše općine, zaštiti krajobrazne baštine i tradicionalnog mediteranskog krajolika, poštujući pri tome načela ekonomičnosti, racionalnosti i svrsishodnosti.

3.3. **CILJEVI**

Ciljevi predstavljaju krajnje točke kojima je usmjereno naše poslovanje. Trajni cilj je

organizirati rad Društva na način da optimalno upravljamo svim segmentima poslovanja.

To ćemo postići aktivnim praćenjem poslovanja, analizom uočenih slabosti i temeljem toga donošenjem strateških ciljeva za svaku poslovnu godinu.

 Naši ciljevi u 2018. su:

* stvaranje uspješne organizacijske mreže koja će svim zaposlenima omogućiti ostvarivanje maksimalnih potencijala
* povećanje ukupne efikasnosti poslovanja i reduciranje troškova, osobito u segmentu vanjskih usluga
* jačanje Društva kroz stvaranje vlastite baze podataka najbolje prakse, postojećih procedura i umrežavanje svih raspoloživih znanja i informacija
* unaprjeđenje odnosa i komunikacije sa korisnicima usluga, te jačanje povjerenja korisnika u Društvo
* formiranje novog cjenika usluga sakupljanja i odvoza otpada u skladu sa zakonskim promjenama

**4. PLAN PRIHODA PO POSLOVNIM JEDINICAMA**

Med eko servis d.o.o. ostvaruje prihode najvećim dijelom iz samostalnog obavljanja djelatnosti, pri čemu se kao značajan korisnik usluga javlja Općina Medulin i to u segmentu održavanja komunalne infrastrukture i održavanja dječjih igrališta i fitness sprava.

Dio poslovanja, vezano uz unaprjeđenje djelatnosti odvoza otpada, društvo realizira primajući kapitalne pomoći Općine Medulin, te kroz sufinanciranje Fonda za zaštitu okoliša i energetsku učinkovitost. Najznačajniji projekt koji se planira u suradnji Općine Medulin i FZOEU u 2018. godini je izgradnja reciklažnog dvorišta na zoni Kamik.

Od 2018. godine Med eko servis više neće obavljati djelatnost promidžbe i odnosa s javnošću.

U 2018. godini očekuje se ostvarenje prihoda od vlastitih djelatnosti u visini 15.642.952,00 kn.

**01 - OPĆI POSLOVI**

U 2014. godini sklopljen je ugovor o pružanju usluga (računovodstvenih, tajničkih i upravljačkih) sa TD Albanež d.o.o., te se time pojavila nova grupa prihoda.

Obzirom na obujam usluga koje Med eko servis d.o.o. obavlja za Albanež d.o.o., osim redovitih mjesečnih računa temeljem ugovora, krajem godine fakturiraju se zbirno i troškovi uprave direktno vezani za realizaciju projekata izgradnje fekalne kanalizacije.

Osim gore navedenih prihoda od upravljačkih usluga, planiraju se i manji prihodi od naplate šteta, odgođenog priznavanja amortizacije i ostalog.



**02 - ODRŽAVANJE KOMUNALNE INFRASTRUKTURE**

Ova grupa prihoda planirana je na razini prijedloga proračuna za 2018. godinu, a odnosi se na realizaciju programa održavanja komunalne infrastrukture u dijelu koji se odnosi na čišćenje javnih površina, čišćenje kupališta i lučica, obnovu zelenila na cvjetnim površinama, čišćenje i održavanje zelenih površina, te novogodišnje uređenje i postavljanje zastava.

Konačne iznose će odrediti Općina Medulin koja temeljem prijedloga Med eko servisa d.o.o. donosi Program održavanja komunalne infrastrukture.

Dijelovi Programa kojima se financiraju zasebne djelatnosti Med eko servisa su izdvojene iz ove tablice. To su održavanje igrališta (iznos 130.000,00 kn), iznošenje i odvoz smeća (1.690.000,00 kn) i investicijsko održavanje groblja (360.000,00 kn).



**03 - SAKUPLJANJE I ODVOZ OTPADA**

U 2018. godini očekuje se donošenje novog cjenika usluga, temeljem Zakona o održivom gospodarenju otpadom i Uredbe o komunalnom otpadu koja je stupila na snagu 01.11.2017. i mora biti implementirana u poslovanje komunalnih tvrtki najkasnije u roku od 6 mjeseci.

Očekuje se povećanje troškova obavljanja djelatnosti, koji će se pokriti povećanjem prihoda temeljenom na prilagodbi cijene usluge.



Prihodi od sakupljanja i odvoza otpada ostvaruju se od tri grupe korisnika: fizičkih osoba, pravnih osoba, te iz Proračuna Općine Medulin, tj. iz Programa održavanja komunalne infrastrukture sa stavke „iznošenje i odvoz smeća“ koja obuhvaća: sakupljanje i odvoz krupnog otada, pražnjenje košarica, provođenje eko akcija, sakupljanje i odvoz selektivno izdvojenog otpada sa javnih površina.

Ostali prihodi sastoje se od odgođenog priznavanja prihoda u visini 471.156,00 kn, prihoda od naknade šteta u visini 12.000,00 kn te ostalih prihoda u visini 9.240,00 kn i financijskih prihoda u visini 660,00 kn.

**04 – PROMIDŽBA I ODNOSI S JAVNOŠĆU**

Od 2018. godine prema odluci osnivača Med eko servis više neće obavljati ovu djelatnost.

**05 - REDOVNO ODRŽAVANJE GROBLJA**



U 2018. godini planirani su značajniji popravci na starim dijelovima groblja.

**06 - ODRŽAVANJE IGRALIŠTA I FITNESS SPRAVA**

Održavaju se službena dječja igrališta na području općine Medulin i fitness sprave na otvorenom.



Prihodi su planirani u iznosu dovoljnom za pokrivanje troškova redovitog održavanja i investicijskog održavanja. Sanacija eventualnih šteta iznad planiranih sredstava će se provesti u dogovoru sa Općinom Medulin koja će kao vlasnik igrališta i fitness sprava na otvorenom osigurati potrebna sredstva.

1. **PLAN RASHODA PO POSLOVNIM JEDINICAMA**

U 2018. godini planiraju se ukupni rashodi u visini 15.640.974,00 kn. Najveći dio rashoda, kao i prihoda, otpada na poslovnu jedinicu sakupljanja i odvoza otpada, a zatim na održavanje komunalne infrastrukture. Značajni su i rashodi općih poslova, jer sadržavaju troškove rada svih općih i zajedničkih službi i uprave. Ove tri poslovne jedinice ostvaruju gotovo 98% ukupnih rashoda poslovanja.

**01 - OPĆI POSLOVI**

Troškovi općih poslova obuhvaćaju rad svih zajedničkih službi koje vrše poslove prodaje, nabave, naplate, knjigovodstva, komunikacije sa kupcima, osiguranja i slično.

Troškovi članova uprave, te svih djelatnika koji nisu izravno zaposleni na izvršavanju poslova samo jedne djelatnosti iskazani su u ovoj poslovnoj jedinici.

Isto tako, u ovoj grupi su iskazani troškovi korištenja i održavanja poslovnih prostora, revizije i intelektualnih usluga za poduzeće Med eko servis.

Opći poslovi se iskazuju zasebno temeljem preporuka državne revizije, kako bi se točno mogli odrediti izravni troškovi pojedinih djelatnosti.



**02 – ODRŽAVANJE KOMUNALNE INFRASTRUKTURE**

U ovoj poslovnoj jedinici stvaraju se najveći troškovi vanjskih usluga.

Većina troškova vanjskih usluga ove poslovne jedinice odnosi se na rad poduzeća - kooperanta Regi elektrik d.o.o. sa kojim surađujemo dugi niz godina na realizaciji programa održavanja komunalne infrastrukture.

Veliki dio vanjskih troškova odnosi se i na dobavljače materijala (tampon određenih dimenzija) za održavanje plaža na području Općine Medulin, te na realizaciju poslova na pripremi naselja za turističku sezonu koji se dogovaraju u suradnji sa TZOM i Općinom.



**03 – SAKUPLJANJE I ODVOZ OTPADA**

U ovoj poslovnoj jedinici ostvaruju se najveći prihodi i najveći rashodi, a također je u njoj i najveći broj zaposlenih djelatnika.

Od troškova su, uz troškove osoblja, osobito značajni vanjski troškovi deponiranja otpada za koje je u idućoj godini planirano čak 4.350.000,00 kn. Obzirom da će u idućoj godini ŽCGO Kaštjun krenuti u redoviti rad, očekuje se korekcija plana za ovu poslovnu jedinicu kako nam budu poznati svi parametri..

Temeljem utvrđenih troškova, a u skladu sa odredbama Uredbe o komunalnom otpadu, mijenjati će se naša cijena usluge sakupljanja i odvoza otpada.

Do konca 2018. očekuje se da će sva naselja na području Općine Medulin biti obuhvaćena sustavom odvojenog prikupljanja otpada na kućnom pragu.



**04 – PROMIDŽBA I ODNOSI S JAVNOŠĆU**

Ovaj odjel se od 2018. godine ukida.

**05 – REDOVNO ODRŽAVANJE GROBLJA**

Troškovi ove djelatnosti uglavnom se odnose na popravke i razne zahvate na rekonstrukciji građevina na grobljima, te na troškove redovne košnje i čišćenja.



**06 – ODRŽAVANJE IGRALIŠTA I FITNESS SPRAVA**

Troškovi ove djelatnosti se najvećim dijelom sastoje od troškova vanjskih usluga.



1. **TERMINSKI FINANCIJSKI PLAN**

U nastavku su tablice terminskih financijskih planova na nivou poduzeća, te za svaku poslovnu jedinicu posebno.

Planira se ukupan prihod u visini 15.642.952 kn, ukupan rashod u visini 15.640.974 kn, te pozitivan financijski rezultat u visini 1.978,00 kn.

Plan je izrađen na temelju podataka o poslovanju poduzeća u razdoblju 01.01-31.10.2017. godine.

Najveću nepoznanicu prilikom planiranja predstavljao je iznos i početak primjene novih cijena usluge odvoza otpada. Za potrebe planiranja uzeto je da će se promjene početi odvijati u travnju 2018. godine, budući da je to rok do kojeg moramo početi primjenjivati Uredbu o komunalnom otpadu.

Tijekom godine ćemo provoditi usklađivanje plana sa stvarnom situacijom utvrđenom u poslovanju.



U prilogu ovog Plana poslovanja nalaze se tablice terminskih planova po mjesecima na nivou cijelog poduzeća, te za svaku poslovnu jedinicu zasebno.

**7. POLITIKA ZAPOŠLJAVANJA U 2018. GODINI**

MED EKO SERVIS d.o.o. završava 2017. godinu sa ukupno 36 zaposlenih , s time da jedan

djelatnik zaposlen na poslovima vozača teretnog i specijalnog vozila odlazi u mirovinu sa datumom 31.12.2017.

Detaljna razrada dana je u tablici u nastavku:



Na dan 31.12.2017. nitko nije na dugotrajnom bolovanju (početkom 2017. imali smo dva djelatnika na dugotrajnom bolovanju), a djelatnica zaposlena na poslovima pravnika nalazi se na rodiljnom dopustu koji će se nastaviti do rujna 2018. godine.

Politika zapošljavanja Društva temelji se na slijedećem:

1. Zadržavanje postojećeg broja zaposlenih
2. Nova radna mjesta će se otvarati isključivo radi zakonskih uvjeta i odredbi ili zbog povećanja obima posla kada se isti ne može zamijeniti automatizacijom ili strojnim radom ili postojećim radno-organizacijskim kapacitetima
3. Nova zapošljavanja vršti će se isključivo radi zamjene radnika na bolovanju, zbog odlaska u mirovinu, fluktuacije radne snage, sezonskog povećanja obima posla ili preuzimanja novih poslova na komercijalnoj osnovi

U 2018. godini planira se:

1. Od 02.01.2017. planira se da započne s radom još jedan vozač teretnog i specijalnog vozila koji će zamijeniti vozača koji je krajem 2017. otišao u mirovinu, a radi povećanja obima posla još jedan vozač bi se zaposlio od 01.03.2018., te jedan od 01.05.2018.
2. Od 01.06.2018. bi se putem ugovora o djelu radi ispomoći u sezoni zaposlila 2 nedavno umirovljena vozača.
3. Od 01.06.2018. planira se zapošljavanje još 7 izvršitelja na određeno vrijeme na poslovima iznosača otpadaka radi povećanog obima posla u sezoni, od čega se planira da će 3 izvršitelja raditi do 30.09.2018., a 4 izvršitelja do 31.10.2018..
4. Gasi se odjel promidžbe i odnosa s javnošću, pa će djelatnik koji radi na tim poslovima sporazumnim prekidom ugovora o radu preći u drugu tvrtku.

Planirano kretanje broja zaposlenih tijekom 2018. godine:



Osnovne smjernice zaštite na radu

Kao i u dosadašnjem poslovanju, zaštiti na radu pridavat će se posebna pažnja, kroz sustavno praćenje i kontrolu svih radnih procesa, mjesta rada te oruđa i alata u upotrebi.

Sustavno i planski provode se kontrolni zdravstveni pregledi svih zaposlenih radnika društva, periodičko atestiranje mehaniziranih alata, uređaja i strojeva u uporabi, te mikroklimatskih uvjeta rada.

U skladu sa zakonskim propisima, Društvo je sklopilo ugovor o poslovnima zaštite na radu sa ovlaštenim trgovačkim društvom.

U 2017. godini, do dana donošenja ovog plana, u MED EKO SERVISU je za bilježena jedna povreda na radu, bez trajnih posljedica po zdravlje radnika.

Plan stručnog usavršavanja zaposlenih

U 2018. godini će se prema potrebi vršiti edukacija zaposlenih o radu na siguran način za radna mjesta sa posebnim uvjetima rada.

Zaposlenici koji rade na računovodstvenim i knjigovodstvenim poslovima prate promjene zakonskih propisa sa njihovog područja rada, te prema potrebi prolaze edukacije. Dodatni izvor informacija čine i stručni časopisi koji su im na raspolaganju.

Zaposlenici koji rade na poslovima javne nabave prolaze edukacije prema programu usavršavanja radi zadržavanja certifikata, te osobito u slučaju izmjene zakonske regulative sa tog područja.

Poseban naglasak će se u 2018. godini dati na edukaciju iz područja gospodarenja otpadom u koju će se trebati uključiti veći broj zaposlenika, od neposredno uključenih u proces odvoza, preko referenata zaduženih za to područje, pa do članova uprave. Osim toga, planira se i nastavak edukacije stanovništva na našem području koja se, usporedno sa uvođenjem sakupljanja odvoza po sistemu od vrata do vrata, vrši putem pisanih materijala i skupova građana u suradnji sa vanjskim stručnim suradnicima.

**8. PLAN INVESTICIJA U 2018. GODINI**

U 2018. godini planiraju se investicije u djelatnosti sakupljanja i odvoza otpada, te održavanje čistoće javnih površina.

Investicije se planiraju realizirati iz kapitalnih pomoći Općine Medulin, sufinanciranjem od strane Fonda za zaštitu okoliša i energetsku učinkovitost, a dijelom i iz redovitog poslovanja.

Za drugu polovicu godine (lipanj 2018.) planira se nabavka čistilice putem financijskog leasinga na rok od 5 godina. Ukupna planirana vrijednost nabavke je 1.200.000,00 kn, a izvor sredstava je vlastito poslovanje.

U 2018. godini nastavlja se otplata financijskih leasinga za kamion za odvoz otpada, te se očekuje sufinanciranje Općine Medulin u visini 264.000,00 kn.

Planira se i nabavka novog kamiona za odvoz otpada, ukupne vrijednosti 435.000,00 kn + PDV, od čega se očekuje sufinanciranje općine u visini 200.000,00 kn dok bi se ostalo isplatilo iz vlastitog poslovanja.

U planu je i kupnja mini busa kojim bi se ostvarivao komercijalni prihod, te vršio prijevoz za potrebe općine. Nabavu u vrijednosti 465.000 kn + PDV će financirati općina, kroz kapitalnu pomoć za leasing na rok od 5 godina.

Za potrebe selektivnog prikupljanja otpada nabavit će se jedno kombi vozilo vrijednosti cca. 198.000 kn + PDV. Nabavka će se financirati iz vlastitih sredstava a realizirati će se odmah početkom 2018. godine ili čak na samom kraju 2017.

Planira se početak izgradnje reciklažnog dvorišta na lokaciji Kamik – Banjole. Vrijednost investicije je 3.000.000,00 kn. Od tog iznosa 85% sufinancira FZOEU, a 15% Općina Medulin.

Planira se nabavka ukupno 5.980 komada plavih, crnih i žutih kanti za selektivno sakupljanje otpada ukupne vrijednosti 942.000,00 kn. Nabavu će sufinancirati Općina Medulin sa 15% i FZOEU sa 85%.

Nabavit će se 200 kompostera ukupne vrijednosti 60.000,00 kn. Ovu nabavu sufinanciraju Općina Medulin sa 15% i FZOEU sa 85%.

Planira se i nabavka 1.010 komada zelenih kanti ukupne vrijednosti 159.500,00 kn, koju bi u cijelosti financirala Općina Medulin.

Po prvi puta će se u našoj općini nabaviti četiri podzemna spremnika za otpad, ukupne vrijednosti 600.000,00 kn. Ova nabava sufinancira se 15% od strane Općine Medulin i 85% od strane FZOEU.

**Planirani iznosi kapitalnih pomoći i sufinanciranja (5.345.500,00 kn):**

Općina Medulin (1.433.800,00 kn)

1. izgradnja reciklažnog dvorišta 450.000,00 kn
2. nabava 200 komada kompostera 9.000,00 kn
3. nabava 20 komada kanti zapremine 240 l (žute, plave) 750,00 kn
4. nabava 60 komada kanti zapremine 770 l (crne, žute i plave) 8.550,00 kn
5. nabava 5900 kanti zapremine 120 l (plave, žute) 132.000,00 kn
6. nabava podzemnih spremnika za otpad, 4 komada 90.000,00 kn
7. kamion za smeće – postojeći ugovor (rate leasinga 2018.) 264.000,00 kn
8. kamion za smeće novi 200.000,00 kn
9. mini bus (rate leasinga 2018.g.) 120.000,00 kn
10. kante 770 l, zelene 10 komada 9.500,00 kn
11. kante 120 l, zelene 1000 komada 150.000,00 kn

Republika Hrvatska – Fond za zaštitu okoliša (3.911.700,00 kn)

1. izgradnja reciklažnog dvorišta 2.550.000,00 kn
2. nabava 200 komada kompostera 51.000,00 kn
3. nabava 20 komada kanti zapremine 240 l (žute, plave) 4.250,00 kn
4. nabava 60 komada kanti zapremine 770 l (crne, žute i plave) 48.450,00 kn
5. nabava 5900 kanti zapremine 120 l (plave, žute) 748.000,00 kn
6. nabava podzemnih spremnika za otpad,4 komada 510.000,00 kn

**Vlastita sredstva MED EKO SERVIS d.o.o. (652.700,00 kn):**

1. rate leasinga za komunalno vozilo PU419RV (Fuso) 72.600,00 kn
2. rate leasinga za novu čistilicu (7 rata) 115.000,00 kn
3. rate leasinga za čistilicu RAVO 90.000,00 kn
4. rate leasinga za Iveco Eurocargo ML 150E 25 PU821 JR 177.100,00 kn
5. kombi vozilo 198.000,00 kn

**9. ZAKLJUČAK**

Društvo Med eko servis d.o.o. će u 2018. godini provesti niz promjena u svom poslovanju. Osobito su značajne promjene koje se očekuju vezano uz sakupljanje i odvoz otpada: uvođenje novog sistema odvoza „od vrata do vrata“ u sva naselja općine Medulin, kalkulacija nove cijene usluge i izgradnja reciklažnog dvorišta.

Nastaviti će se s implementacijom FMC-a, koji će uz primjenu ISO standarda poboljšati efikasnost rada i pridonijeti boljim rezultatima poslovanja.

Društvo će provoditi mjere štednje i racionalizacije poslovanja kako se ne bi u pogledu troškova dovela u pitanje likvidnost poduzeća. Istovremeno će se poduzimati sve dostupne mjere naplate dospjelih potraživanja.

Očekujemo dobru suradnju sa Ministarstvom zaštite okoliša i energetike kao i Fondom za zaštitu okoliša i energetsku učinkovitost, koji, uz Općinu Medulin, sufinancira naše investicije u izgradnju i opremanje reciklažnog dvorišta, te nabavku vozila i opreme za odvoz otpada.

Ukoliko se ukaže mogućnost, nastojat ćemo se kandidirati i za bespovratna sredstva EU fondova, putem Ministarstva regionalnoga razvoja i fondova Europske unije.

Naša će nastojanja u 2018. godini biti usmjerena u povećanje kvalitete usluge i unaprjeđenje organizacije rada, kako bismo što učinkovitije ispunjavali zadaću koju nam je Osnivač i lokalna zajednica povjerila.

 MED EKO SERVIS d.o.o.

 Predsjednik Uprave Član Uprave

 Edo Krajcar, mag.oec. Enco Crnobori